Lom Yesu yö kerë yi ḳelepeḳo raḳ gedeḳo yi medeya nyëġ sën denenër arë nebë Nyëġ Yuseḳë lo,
(Hibru ayej nebë Golgota).
Lom ya desis yi raḳ ḳelepeḳo ggëp sagu,
bedesis mehö luu denare vahi vahi,
geYesu nare vuheng.
Log Pilatus nër medekevu yi ġaġek raḳ neggëp ḳelepeḳo yu nebë:
YESU NASARET,
ALAM YUDA HIR MEHÖ-LOS-BENGÖ.
Lom nyëġ sën desis Yesu raḳ ya ḳelepeḳo lo,
neggëp dus vu nyëġ böp Yerusalem nenga,
lom Yuda nġahiseḳë detevin ġaġek saga in dekevu loḳ ayej löö pin.
Dekevu loḳ alam Yuda ayej,
geloḳ alam Rom ayej,
geloḳ alam Grik ayej.
Lom Yuda hir alam-deneḳo-seriveng hir ggev denër vu Pilatus bë,
“Su ġekwevu nabë alam Yuda hir mehö-los-bengö,
gaḳ kwevu nabë yö nenër yi nebë alam Yuda hir mehö-los-bengö.”
Loḳ Pilatus nër yah vu sir bë,
“Ġaġek sën sa ḳevu aga lo,
yö gëp jaḳ!”
Lob alam-beġö-yi desis Yesu raḳ ya ḳelepeḳo ggovek,
loḳ mëm yom devonġ yi tob ggelek sir ya yu lubeluu yoh vu sir.
Rëḳ yi röpröp ading sën neröp ya ġebinë lo nahën neggëp,
rëḳ devasu los ayo dahis vu kwa beya meto vaha.
Delë bë devasu nebë saga,
om denër bë,
“Hil su nakweeḳ,
gaḳ hil ġetë ġelönġ mahen in nabë mehöti sën sevöḳ hil lo,
og geḳo los dahis.”
Devonġ nebë saga lob ġaġek sën dekevu meneggëp loḳ Anutu-yi-ḳapiya lo anon raḳ.
Ġaġek sënë nebë:
“Devonġ sa tob ggelek sir.
Gedetë ġelönġ mahen in bë gooin mehöti jaḳ megeḳo sa röpröp.”
Lob Maria sën Yesu ata lo luho ari,
geKlopas venë Maria,
geMaria vu Magdala,
beya denare dus vu Yesu yi ḳelepeḳo.
Lob Yesu lë bë ata luho hur maluh ti sën ahë neving yi panġsën lo denare,
lom nër vu ata bë,
“Avëh-e!
Gwelë nalum saga!”
Log nër vu hur maluh saga bë,
“Gwelë atam saga!”
Lom loḳ buk saga hur maluh saga ḳo Yesu ata raḳ meya nedo ving yi ggëp ben.
Lom mëm Yesu raḳ ni bë semu nġaa pin ggovek ya,
lom nër bë,
“Sayoġ nevev in bël!”
in ġaġek sën neggëp loḳ Anutu-yi-ḳapiya lo anon jaḳ.
Lob wain ahëggin sën arë nebë vinegga lo nedo loḳ ġabum ti.
Lom deḳo nġaa-ayo-sovinsën sën nedo loḳ loo lo ti,
bededuu vetii nġesinġ ti mededaġoo luḳ gedevo ya verup loḳ avi.
Lob Yesu sesuvin log nër bë,
“Sa semu nġaa pin ggovek ya!”
Log kwa yun luḳ gelëëin anon ya.
Loḳ buk saga alam Yuda denesemu sir in bë monbuk lob dega nos Buk-ggöksën-yi,
lom deketaġ vu Pilatus bë gevonġ alam-beġö-yi na dekeyëh lööho vahaj in denadiiḳ pevis,
log dejuh navij geto.
In bë mehönon navij su bare jaḳ ḳelepeḳo doḳ Buk-sewahsën-yi,
in Buk-sewahsën-yi saga böpata rot kesuu.
Lom alam-beġö-yi ya dekeyëh mehö luu sën lo ngwë vaha muġin,
log devonġ ngwë sën nare vahi lo ving nebë saga.
Log deloḳ ya Yesu,
rëḳ delë bë diiḳ ggovek ya,
lom su desis vaha mekeyëh rë.
Rëḳ alam-beġö-yi ti pejëh Yesu kweben raḳ jeggevek lom ḳöḳ los bël keseh yam pevis.
Lom mehö sën lë nġaa agi raḳ mala lo,
sën kevu,
om yi ġaġek sagi yönon.
Yö raḳ ni benenër ġaġek yönon in ham jaḳ ni geving begwevonġ geving.
Devonġ nebë sënë lob ġaġek sën neggëp loḳ Anutu-yi-ḳapiya lo anon raḳ.
Sën nenër bë:
“Seḳë ti su rëḳ keyëh rë.”
Gengwë neggëp bë:
“Alam rëḳ malaj jaḳ mehö sën depejëh lo.”